
Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 20 straipsnio 2 dalies 16 punktu ir 4 dalimi, Lietuvos Respublikos valstybės ir savivaldybių įstaigų darbuotojų darbo apmokėjimo įstatymo 4 straipsnio 3 dalimi, Valstybės ir savivaldybių įstaigų darbuotojų pareigybių aprašymo metodika, patvirtinta Lietuvos Respublikos socialinės apsaugos ir darbo ministro 2017 m. balandžio 12 d. įsakymu Nr. A1-177 „Dėl Valstybės ir savivaldybių įstaigų darbuotojų pareigybių aprašymo metodikos patvirtinimo“:
1. Tvirtinu Varėnos rajono savivaldybės priešgaisrinės apsaugos tarnybos direktoriaus pareigybės aprašymą (pridedama).
2. Pripažįstu netekusiu galios Varėnos rajono savivaldybės mero 2017 m. gegužės 2 d. potvarkį Nr. MV-28 „Dėl Varėnos rajono savivaldybės priešgaisrinės apsaugos tarnybos direktoriaus pareigybės aprašymo tvirtinimo“.



Savivaldybės meras                                                                                         Algis Kašėta 			

vyriausiasis specialistas (civilinei ir darbų saugai) 

VARĖNOS RAJONO SAVIVALDYBĖS PRIEŠGAISRINĖS APSAUGOS TARNYBOS
DIREKTORIAUS PAREIGYBĖS APRAŠYMAS

I SKYRIUS
PAREIGYBĖ

1. Varėnos rajono savivaldybės priešgaisrinės apsaugos tarnybos (toliau – Tarnyba) direktoriaus pareigybė yra priskiriama biudžetinių įstaigų vadovų ir jų pavaduotojų grupei.
2. Pareigybės lygis – A2.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

3. Tarnybos direktoriaus pareigas einantis asmuo turi atitikti šiuos specialiuosius reikalavimus:
3.1. turėti aukštąjį universitetinį arba jam prilygintą išsilavinimą;
3.2. turėti 1 (vienerių) metų vadovaujamo darbo patirtį;
3.3. būti susipažinęs su Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos biudžetinių įstaigų įstatymu, Lietuvos Respublikos darbo kodeksu, Lietuvos Respublikos Vyriausybės nutarimais, kitais teisės aktais, reglamentuojančiais savivaldybių priešgaisrinių tarnybų veiklą ir darbo organizavimą, priešgaisrinę ir civilinę saugą;
3.4. mokėti dirbti „Microsoft Office“ programų paketu;
3.5. išmanyti Dokumentų rengimo taisykles, Dokumentų tvarkymo ir apskaitos taisykles;
3.6. gebėti efektyviai planuoti ir organizuoti veiklą, savarankiškai pasirinkti  darbo metodus, mokėti priimti sprendimus ekstremalių situacijų atveju.

III SKYRIUS
ŠIAS PAREIGAS EINANČIO DARBUOTOJO FUNKCIJOS

4. Tarnybos direktorius vykdo šias funkcijas:
4.1. organizuoja Tarnybos darbą, kad būtų įgyvendinami Tarnybos tikslai ir atliekamos nustatytos funkcijos;
4.2. užtikrina, kad Tarnybos veikloje būtų laikomasi Lietuvos Respublikos įstatymų, Lietuvos Respublikos Vyriausybės nutarimų, Vidaus reikalų ministro, Priešgaisrinės apsaugos ir gelbėjimo departamento prie Vidaus reikalų ministerijos direktoriaus įsakymų, Varėnos rajono savivaldybės (toliau – savivaldybė) tarybos, savivaldybės mero potvarkių, Tarnybos nuostatų ir kitų teisės aktų reikalavimų;
4.3. planuoja strategines Tarnybos veiklos kryptis;
4.4. analizuoja Tarnybos veiklą, priima sprendimus dėl veiklos efektyvumo gerinimo, teikia steigėjui pasiūlymus, rengia metinius Tarnybos veiklos planus ir ataskaitas;
4.5. užtikrina racionalų ir taupų lėšų bei turto naudojimą, veiksmingą biudžetinės įstaigos vidaus kontrolės sistemos sukūrimą, jos veikimą ir tobulinimą;
4.6. organizuoja Tarnybos buhalterinę apskaitą pagal Lietuvos Respublikos buhalterinės apskaitos įstatymą;
4.7. tvirtina Tarnybos struktūrą ir pareigybių sąrašą, neviršijant nustatyto didžiausio leistino pareigybių skaičiaus, darbuotojų pareigybių aprašymus, darbo tvarkos taisykles;
4.8. teisės aktų nustatyta tvarka priima ir atleidžia darbuotojus, skatina juos, skiria drausmines nuobaudas, įgyvendina kitus darbdavio įgaliojimus personalo valdymo srityje;
4.9. teisės aktų nustatyta tvarka pagal patvirtintą darbo užmokesčio fondą nustato Tarnybos darbo apmokėjimo sistemą, Tarnybos darbuotojų darbo užmokestį;
4.10. pagal savo kompetenciją leidžia įsakymus, kitus tvarkomuosius dokumentus, kontroliuoja jų vykdymą, pasirašo sutartis ir kitus dokumentus, atstovauja įstaigai teismuose ir kitose institucijose ar įgalioja tai daryti kitus asmenis;
4.11. priima suinteresuotus asmenis, nagrinėja juridinių ir fizinių asmenų prašymus, pareiškimus, skundus ir teikia atsakymus į juos pagal Tarnybos kompetenciją;
4.12. užtikrina tinkamas darbo sąlygas Tarnybos darbuotojams, rūpinasi Tarnybos darbuotojų palankaus mikroklimato kūrimu, sudaro sąlygas darbuotojų kvalifikacijai kelti;
4.13. organizuoja nuolatinę parengtį Tarnybos ugniagesių komandose, atsako už ugniagesių komandų darbuotojų ir gaisrų gesinimo bei gelbėjimo technikos pasirengimą ir sutelkimą likviduojant ekstremalias situacijas, ekstremalius įvykius ar kitus įvykius;
4.14. įgyvendina nelaimingų atsitikimų darbe ir profesinių ligų prevencines priemones, kontroliuoja, kaip darbuotojai laikosi darbuotojų saugos ir sveikatos, priešgaisrinės saugos ir higienos reikalavimų;
4.15 dalyvauja Savivaldybės ekstremaliųjų situacijų operacijų centro veikloje;
4.16. organizuoja savanorių ugniagesių veiklą ir jos vystymą Varėnos rajono savivaldybės teritorijoje;
4.17. koordinuoja ir kontroliuoja antikorupcinių priemonių, Lietuvos Respublikos lygių galimybių įstatymo nuostatų įgyvendinimą Tarnyboje;
4.18. bendradarbiauja ir atstovauja Tarnybą sprendžiant klausimus, susijusius su Tarnybos veikla valstybės ir savivaldybės institucijose ir įstaigose, tarpžinybinėse darbo grupėse, atstovauja Tarnybą teisme;
4.19. dalyvauja kontroliuojant priešgaisrinės saugos reikalavimų vykdymą ir vertinant priešgaisrinę būklę seniūnijose, ūkio subjektuose bei įstaigose;
4.20. pagal kompetenciją vykdo gaisrų prevenciją, dalyvauja susitikimuose su gyventojais, organizuoja mokiniams pažintines ekskursijas į ugniagesių komandas, moko mokinius ir gyventojus, kaip elgtis kilus gaisrui, platina informaciją gaisrinės saugos klausimais, su Vilniaus apskrities priešgaisrinės gelbėjimo valdybos Varėnos priešgaisrinės gelbėjimo tarnybos pareigūnais dalyvauja organizuojamose gyventojų švietimo priešgaisrinės saugos klausimais programose ir reiduose vykdant prevencines akcijas;
4.21. kontroliuoja priešgaisrinių vandens šaltinių ir privažiavimo prie jų būklę, apie rezultatus informuoja Savivaldybės administracijos direktorių ir Vilniaus priešgaisrinės gelbėjimo valdybos Varėnos priešgaisrinės gelbėjimo tarnybos vadovą, nurodant institucijas, pagal kompetenciją privalančias imtis priemonių dėl pažeidimų pašalinimo;
4.22. pagal kompetenciją atlieka kitas įstatymų ir kitų teisės aktų nustatytas funkcijas, Savivaldybės mero nenuolatinio pobūdžio pavedimus.

